**GRADIVO ZA NOVINARJE**

**RAZVOJ SLOVENSKEGA POKLICNEGA GASILSTVA**

**Predstavitev na novinarski konferenci dne 22. 6. 2021 ob 12. 30 uri.**

**Govorniki: Janez Žakelj,** državni sekretar

**Jasna Gabrič,** predsednica Skupnosti občin Slovenije in Združenja občin Slovenije ter županja Občine Trbovlje

**Tomaž Vilfan,** predstavnik Združenja poklicnih gasilcev

**Stanislav Lotrič,** namestnik direktorja Uprave RS za zaščito in reševanje

**Predstavitev področja poklicnega gasilstva in ključnih prioritete**

* Ministrstvo za obrambo v sodelovanju z Združenjem slovenskih poklicnih gasilcev predpiše pravila gasilske službe, s katerimi se urejajo naloge in odgovornosti gasilcev ter oblike sodelovanja gasilskih organizacij, formacijske sestave gasilskih enot in strokovno usposabljanje gasilcev. Združenje v sodelovanju z ministrstvom sodeluje pri oblikovanju ključnih sistemskih rešitev in normativnih okvirov, ki zadevajo področje poklicnih gasilcev (izobraževanje in karierna pot, predpis uniforme, činov in oznak).
* Ustanoviteljice javnih zavodov s področja poklicnega gasilstva so občine, ki tudi financirajo izvajanje javne službe.
* Boljša sistemska ureditev področja požarne varnosti je pomembna prioriteta našega mandata.
* Posebno pozornost namenjamo poklicnim gasilcem. V Sloveniji imamo več kot 1.000 poklicnih gasilcev. Lani so sodelovali v več kot devet tisoč intervencijah. Pomagali so tudi pri premagovanju epidemije, pri čemer velja izpostaviti predvsem izvajanje dezinfekcije javnih prostorov.
* Naš cilj je zagotoviti primeren normativni in sistemski okvir, kvalitetne in varne pogoje za delo ter ustrezno financiranje. Poleg zagotavljanja varnosti je pomembna tudi strokovna usposobljenost in karierno napredovanje poklicnih gasilcev.

Imamo tri prioritete: noveliranje Zakona o gasilstvu, uvedba enotnih gasilskih zavarovanj in vzpostavitev karierne poti za poklicne gasilce.

**ZAKON O GASILSTVU**

* Sistemski zakon, ki celovito ureja naloge, organizacijo in status gasilstva. Zakon se posodablja, uvajajo se določene spremembe, ki so se v dosedanji praksi izvajanja zakona pokazale kot pomanjkljive.
* Tako Združenje slovenskih poklicnih gasilcev kot Gasilska zveza Slovenije sta večkrat predlagala njegovo ustrezno nadgradnjo. Aktivnosti na spremembi zakona so v preteklih letih žal zastale.
* V tem tednu nadaljujemo s pripravo in uskladitvijo besedila zakona. Dokončno uskladitev zakonskih sprememb načrtujemo do jeseni.

**Ključne spremembe zakona za področje poklicnega gasilstva**

* v gospodarskih družbah, zavodih in drugih organizacijah, ki imajo organizirano svojo operativno gasilsko enoto, lahko te enote izvajajo požarno stražo in požarno varovanje.
* ureja se karierna pot poklicnih gasilcev in tistih, ki vodijo delo v poklicnih gasilskih enotah.
* Dopolnjuje se področje evidenc, ki jih bodo vodili ministrstvo pristojno za gasilstvo, Gasilska zveza Slovenije in Združenje slovenskih poklicnih gasilcev, ter upravičenost do vpogleda v evidence.
* Ureditev pristojnosti za usposabljanje gasilcev: natančneje se določa, katera usposabljanja se izvajajo v gasilski šoli in katera izvaja Gasilska zveza Slovenije. Usposabljanja za poklicne gasilce v celoti izvaja gasilska šola.
* Osnutek novega Zakona o gasilstvu kot pogoj za vstop v vrste poklicnih gasilcev predvideva: opravljeno usposabljanje v gasilski šoli po programu za poklicnega gasilca ali opravljena nacionalna poklicna kvalifikacija.
* Ureja se pogoje za vodenje gasilskih enot (obvezno dodatno usposabljanje po predpisanem programu za operativne vodje).

**ENOTNO ZAVAROVANJE ZA POKLICNE GASILCE**

* Pravno podlago smo že uredili v Zakonu o finančni razbremenitvi občin:

11. člen »Država zagotavlja sredstva za standardizirana gasilska zavarovanja pripadnikov gasilske organizacije ter del sredstev za standardizirana gasilska zavarovanja vozil, opreme in objektov, ki jih uporabljajo gasilske organizacije v okviru izvajanja svojih nalog.«.

* Enotno zavarovanje za vse gasilce po celotni Sloveniji. Dosedanja praksa po Sloveniji je bila različna – ugotovili smo, da so bili nekateri gasilci celo brez ustreznih zavarovanj. Konkretni primer: eksplozija plina v Celju. Poklicni gasilci so imeli urejeno poklicno zavarovanje, ki pa ni krilo takšnega dogodka.
* Pripravljamo poseben Pravilnik o standardiziranih zavarovanjih (sprejem do konca leta 2021), ki bo pravna podlaga za izvedbo javnega naročila in oblikovanje zavarovalnega produkta.
* Enotno zavarovanje pomeni, da so kriti vsi mogoči riziki, nevarnosti in situacije, katerim so lahko pri svojem delu izpostavljeni gasilci.
* Dolžni smo poskrbeti za varnost gasilcev, kakor tudi oni skrbijo za našo varnost in varnost našega premoženja.

**KARIERNA POT ZA POKLICNE GASILCE**

Vzporedno s pripravo spremembe Zakona o gasilstvu se bo nadaljevala tudi priprava Pravil gasilske službe za poklicne gasilce s katero bo urejena karierna pot za poklicne gasilce. Z Združenjem slovenskih poklicnih gasilcev usklajujemo nova poimenovanja in sistemizacijo delovnih mest. Jeseni uvajamo novo dodatno tri nivojsko usposabljanje za operativne vodje, ki smo ga zasnovali in pripravili skupaj z Združenje poklicnih gasilcev Slovenije ter ga bo izvajala URSZR. To bo pogoj za napredovanje na vodstveno delovno mesto. Poudarek dajemo izobraževanju in jasni karierni poti za poklicne gasilce – to zagotavlja motiviranost, pripadnost ter predvidljivost karierne poti. S tem izboljšujemo strokovnost vseh poklicnih gasilcev, še posebej pa vodij in s tem tudi požarno varnost.

**PREDSTAVITEV POTEKA POGAJANJ ZA SKLENITEV NORMATIVNEGA DELA KOLEKTIVNE POGODBE ZA DEJAVNOST POKLICNEGA GASILSTVA**

* Vladno pogajalsko skupino sestavljajo predstavniki obeh gasilskih organizacij (ZSPG in GZS), ustanovitelji javnih zavodov s področja poklicnega gasilstva (ZMOS, SOS in ZOS), MJU in MO. MO kot resorno ministrstvo koordinira potek pogajanj, pri čemer je pomembno poudariti da so plačnice javne poklicne gasilske službe ustanoviteljice – občine.
* Pogajanja potekajo enkrat tedensko. Do sedaj so bile izvedene štiri seje pogajalske skupine.
* Izpolnjene so bile tri od štirih točk stavkovnega sporazuma. 4. točka stavkovnega sporazuma se glasi: »MO sprejme zavezo, da bo vodilo in koordiniralo pripravo ustreznega predloga sprememb nazivov delovnih mest v dejavnosti poklicnega gasilstva, prav tako pa bo pripravilo ustrezen predlog spremembe Uredbe o kriterijih za določitev višine položajnega dodatka. MORS sprejme zavezo, da bo postopek navedene spremembe zaključen do 1. 9. 2018.«
* Po mnenju vladne pogajalske skupine so stavkovne zahteve skoraj v celoti izpolnjene. Na zadnji seji pogajalske skupine, dne 16. 6. 2021 je bil potrjen predlog spremembe Uredbe o kriterijih za določitev položajnega dodatka za javne uslužbence, s katerim bodo kot izjema poleg delovnih mest v plačni skupini J, zaposlenih v SV, v Policiji in v Slovenski obveščevalno-varnostni agenciji, zajeti tudi poklicni gasilci. S tem se položajni dodatek ureja tudi za vodje manjših skupin v poklicnem gasilstvu. Do položajnega dodatka bodo upravičeni poklicni gasilci, ki vodijo enote, v katerih je zaposlenih med tri in pet pripadnikov (kar do sedaj ni bilo možno).

S tem odpravljamo neenako obravnavo nekaterih skupin poklicnih gasilcev in izboljšujemo položaj slovenskih poklicnih gasilcev.

* Odprto ostaja še vprašanje preimenovanja delovnih mest v poklicnem gasilstvu, v zvezi s katerim mora MO, skladno s stavkovno zavezo: »voditi in koordinirati pripravo ustreznega predloga sprememb nazivov delovnih mest v dejavnosti poklicnega gasilstva, … ».
* Ustanovitelji (občine), MO in MJU smo sicer mnenja, da je trenutno poimenovanje delovnih mest za dejavnost poklicnih gasilcev ustrezno. Ugotavljamo, da so dodatki za vodenje že vključeni v izhodiščne plačne razrede.
* V Sindikatu poklicnih gasilcev Slovenije vztrajajo, da potrebujemo preimenovanje delovnih mest izključno zaradi ureditve položajnega dodatka za vodje.
* Med pogajanji je bila ustanovljena posebna delovna skupina, ki je poskusila pripraviti predlog preimenovanja delovnih mest v poklicnem gasilstvu. Delovna skupina, v kateri so bili predstavniki iz obeh pogajalskih strani, se je v juniju dvakrat sestala. Zaenkrat niso našli skupnega predloga poimenovanj delovnih mest, kot so zapisana v Tarifnem delu kolektivne pogodbe.
* Člani vladne pogajalske skupine – še posebej predstavniki MO in združenj slovenskih občin – apeliramo na razum sindikata slovenskih poklicnih gasilcev. Stavkovne zaveze so bile uresničene, položaj slovenskih poklicnih gasilcev se izboljšuje.
* Začeli bomo s pogajanji o normativnem delu kolektivne pogodbe, hkrati pa začeli s sistemskim reševanjem treh ključnih izzivov slovenskega gasilstva: sprememba Zakona o gasilstvu, uvedba gasilskih zavarovanj in uvedba karierne poti za poklicne gasilce.
* Smer je prava, na strani Ministrstva za obrambo smo trdno zavezani k izboljšanju položaja poklicnih gasilcev. Stvari pa se ne da reševati na okopih, ampak za pogajalsko mizo.

V nadaljevanju podajamo izsek iz kolektivne pogodbe za dejavnost poklicnega gasilstva – tarifni del (14. člen), ki po naši oceni dokazuje, da so pri vodjih dodatki za vodenje že vključeni v izhodiščne plačne razrede. Če sledimo predlogu sindikata, bi to pomenilo, da se sedanje vodje uvrstijo v nižje izhodiščne plačne razrede, skladno z zakonodajo bi mu odvisno od velikosti njegove enote pripadal dodatek za vodenje med 5% in 12% (npr. vodja gasilske skupine bi se namesto v 27 PR uvrstil v 24 ali 25 PR, skladno z zakonodajo pa bi mu za vodenje 3-5 gasilcev pripadal dodatek za vodenje v višini 5%). To bi pomenilo, da bi se lahko vodjem plača znižala, na kar smo predstavnike sindikata opozorili!

V vladni pogajalski skupini smo trdno prepričani, da to ni primerno, da je treba spoštovati podpisane zaveze ter tudi v prihodnje izboljševati pogoje za delo poklicnih gasilcev, kar lahko dosežemo z aktivnostmi, ki smo vam jih danes predstavili.

| **Zap. št.** | **Šifra DM** | **DELOVNO MESTO** | **TR** | **Šifra N** | **NAZIV** | **Plačni razred brez napr. MIN** | **Plačni razred z napr. MAX** |
| --- | --- | --- | --- | --- | --- | --- | --- |
| 1 | I015003 | GASILEC | V | 0 |  | 24 | 34 |
| 3 | I015005 | GASILEC I | V | 0 |  | 25 | 35 |
| 6 | I015061 | VODJA GASILSKE SKUPINE | V | 0 |  | 27 | 37 |
| 9 | I016015 | NAMESTNIK VODJE GASILSKE IZMENE II | VI | 0 |  | 28 | 38 |
| 11 | I016049 | VODJA GASILSKE IZMENE II | VI | 0 |  | 30 | 40 |
| 13 | I016051 | VODJA GASILSKE TAKTIČNE ENOTE | VI | 0 |  | 29 | 39 |
| 16 | I016054 | VODJA GASILSKEGA ODDELKA | VI | 0 |  | 28 | 38 |
| 19 | I017039 | NAMESTNIK VODJE GASILSKE IZMENE | VII/1 | 0 |  | 32 | 42 |
| 27 | I017165 | VODJA GASILSKE IZMENE I | VII/1 | 0 |  | 34 | 44 |